Man en oom skuldig aan moord op skrywerWinnie Rust. ŉ Man en sy oom is Maandagmiddag skuldig bevind aan die moord op die bekende skrywer, Winnie Rust (77), wat in Mei verlede jaar in haar huis in Wellington in die Wes-Kaap vermoor is. Nigel Plaatjies (19) is in die Wes-Kaapse hooggeregshof skuldig bevind aan aanklagte van moord, roof, poging tot brandstigting, diefstal en vier aanklagte van bedrog. Nigel se oom, Johannes Plaatjies (35), is op dieselfde aanklagte skuldig bevind. Eric Ntabazalila, provinsiale woordvoerder van die Nasionale Vervolgingsgesag (NVG), het gesê die saak is tot 5 Februarie 2018 uitgestel wanneer vonnisverrigtinge sal begin. “Die staat is van voorneme om drie getuies te roep om as deel van die vonnisverrigtinge te getuig. Beskuldigde nommer 2 [Johannes] het aangedui hy sal voor die vonnis getuig, terwyl beskuldigde nommer 1 [Nigel] versoek het dat ŉ verslag deur ŉ proefbeampte saamgestel word,” het Ntabazalila gesê. Maroela Media het vroeër berig Rust se liggaam is op 11 Mei 2016 deur haar man, dr. Manie Rust (84), in hul huis in Wellington gevind. Haar hande en voete was vasgebind en sy het beserings aan haar gesig gehad. Nigel en Johannes het ook ŉ kers langs ŉ oop gasstoof in die huis gelaat. Rust was internasionaal bekend vir haar skryfwerk. Sy is in 2005 vir die Jan Rabie-Rapport-prys benoem vir haar boek Martha – ŉ Verhaal oor Martha Solomons, Countess of Stamford. Rust het, afgesien van haar man, ook drie dogters, ŉ seun en ses kleinkinders agtergelaat.